**Split** on vuonna 2016 ensi-iltansa saanut yhdysvaltalainen psykologinen jännityselokuva, jonka on ohjannut M. Night Shyamalan. Elokuvan pääosissa esiintyvät James McAvoy, Anya Taylor-Joy ja Betty Buckley. Elokuva kertoo miehestä nimeltä Kevin Wendell Crumb, jolla on 23 eri persoonallisuutta ja joka kidnappaa ja vangitsee kolme teini-ikäistä tyttöä maanalaiseen piilopaikkaansa.

Elokuva sai ensi-iltansa Fantastic Fest -elokuvafestivaaleilla 26. syyskuuta 2016. Elokuvateatterilevitys alkoi 20. tammikuuta 2017.

Elokuva sijoittuu samaan maailmaan kuin *Unbreakable – särkymätön* (2000), jonka päähenkilö David Dunn tekee cameoroolin *Splitin* lopussa. Kahden elokuvan yhteinen jatko-osa *Glass* sai ensi-iltansa vuonna 2019, ja se toimii molempien elokuvien päätösjaksona. Näitä kolmea elokuvaa pidetään elokuvatrilogiana.

Juoni
-----

Kevin Wendell Crumb on monipersoonahäiriöstä kärsivä mies, jonka terapeutti Karen Fletcher on tunnistanut hänessä 23 eri persoonaa. Hänen mielessään persoonat istuvat tuoleilla huoneessa, kunnes johtava persoona "Barry" päästää yhden heistä "valoon" eli kehon hallintaan. Barry yrittää estää "Dennistä" pääsemästä valoon, sillä tällä persoonalla on taipumus olla kiinnostunut alaikäisistä tytöistä ja hän palvoo voimakasta "Petoa", 24. persoonaa, jota ei toistaiseksi ole vielä nähty Kevinin hallinnassa. Tohtori Fletcher on tajunnut, että Kevin pääsee valoon, jos joku ulkopuolinen lausuu tämän nimen. Fletcherin istunnossa selviää, että Kevin joutui elämään lapsuutensa pakko-oireista häiriötä potevan äitinsä huostassa. Äiti kidutti poikaansa, jos jokin ei ollut äidin mielestä tarpeeksi siistiä. Kevin traumatisoitui ja loi itselleen eri persoonat puolustusmekanismiksi äitiään kohtaan.

Dennis kaappaa maanalaiseen piilopaikkaansa kolme nuorta naista, Caseyn, Clairen ja Marcian. Terapiasession aikana Fletcher tajuaa, että Kevinin johtava persoona on vaihtunut Barrystä Dennikseksi. Hän pelkää, että Dennis saattaa edesauttaa Pedon ilmestymistä ja alkaa epäillä, että Dennis on kidnapannut uutisissa mainitut tytöt. Hän päättää tutkia Kevinin talon, mutta joutuu Denniksen vangitsemaksi. Kun Peto ottaa viimein vallan, Kevinin keho saa yliluonnollisen vahvoja kykyjä. Hän tappaa Fletcherin, Clairen ja Marcian ja alkaa syödä tyttöjen ruumiita. Fletcher on kuitenkin kirjoittanut Kevinin nimen paperille, ja Casey lausuu nimen ääneen päästääkseen Kevinin valtaan. Kevin paljastaa piilottaneensa taloon haulikon ja pyytää Caseytä tappamaan hänet, mutta ennen kuin tyttö ehtii toimia, Peto pääsee takaisin hallintaan. Kun haulikko osoittautuu tehottomaksi voimakasta Petoa vastaan, Casey yrittää paeta. Yllättäen Peto kuitenkin lopettaa takaa-ajon huomatessaan Caseyn kehon olevan täynnä haalistuneita arpia viiltelystä: Peto kokee, että jokainen kärsimystä kokenut on "puhdas".

Päästessään ulos piilopaikasta Casey tajuaa olevansa eläintarhassa, joka paljastuu Kevinin entiseksi työpaikaksi. Peto on kuitenkin paennut ennen kuin poliisit ehtivät paikalle. Casey kertoo Kevinistä kaiken oleellisen viranomaisille, ja mediassa tämä aletaan tuntea nimellä "Lauma". David Dunn katselee uutislähetystä Crumbista ja pelastetusta tytöstä.

Rooleissa
---------

|  |  |  |
| --- | --- | --- |
|  James McAvoy  | … |  Kevin Wendell Crumb
  |
|  Anya Taylor-Joy  | … |  Casey Cooke
  |
|  Betty Buckley  | … |  Dr. Karen Fletcher
  |
|  Haley Lu Richardson  | … |  Claire
  |
|  Jessica Sula  | … |  Marcia
  |
|  Brad William Henke  | … |  John
  |
|  Sebastian Arcelus  | … |  Mr. Cooke
  |
|  Neal Huff  | … |  Mr. Benoit
  |
|  Kim Director  | … |  Hannah
  |
|  Lyne Renée  | … |  Academic Moderator
  |
|  M. Night Shyamalan  | … |  Jai
  |
|  Bruce Willis  | … |  David Dunn (cameorooli, ei mainittu lopputeksteissä)
  |

Tuotanto
--------

Kevin Wendell Crumb kuului alun perin *Unbreakable*-elokuvan käsikirjoitukseen, mutta M. Night Shyamalan koki hahmon epätasapainottavan tarinaa ja päätti lopulta poistaa Crumbin kokonaan. Ohjaaja kertoi kuitenkin rakastuneensa hahmoon ja halunneensa pitkään tehdä siitä oman elokuvan. Alun perin rooliin kaavailtiin Joaquin Phoenixia, mutta näyttelijä joutui luopumaan elokuvasta aikataulullisista syistä. Elokuva kuvattiin Philadelphiassa marraskuusta 2015 alkaen.

*Splitin* ensimmäinen leikkaus kesti kolme tuntia. Shyamalan on paljastanut, että alkuperäisessä versiossa Sterling K. Brown esitti tohtori Karen Fletcherin naapuria, mikä muodosti oman sivujuonensa. Lopulta ohjaaja kuitenkin koki, että vaikka sivujuoni oli yhteydessä elokuvan teemoihin, sillä ei ollut riittävästi tekemistä päähahmo Kevinin kanssa – Shyamalanin mukaan yleisö haluaa ennen kaikkea nähdä ratkaisun Kevinin aiheuttamaan kidnappaustilanteeseen. Poistettuja kohtauksia on sisällytetty huhtikuussa 2017 julkaistuihin DVD- ja blu-ray-julkaisuihin.

Elokuvan tuotantoyhtiönä toimi Universal Studios, kun taas *Unbreakablen* tuotti Disneylle kuuluva Touchstone Pictures. Tämän vuoksi Shyamalan joutui pyytämään Disneyltä lupaa sisällyttääkseen *Unbreakablen* päähenkilön, David Dunnin myös *Splitiin*. Elokuvastudiot eivät kovin mielellään anna hahmoja kilpailevien yhtiöiden käyttöön, mutta Shyamalan onnistui tekemään Walt Disney Studiosin toimitusjohtajan Sean Baileyn kanssa herrasmiessopimuksen, jossa Shyamalan sai oikeudet käyttää hahmoa uudessa elokuvassaan ilman kustannuksia. Vastineeksi Shyamalan lupasi Disneyn pääsevän osaksi mahdollista jatko-osaprojektia. Bruce Willisin esittämää Davidia ei sisällytetty *Split*-elokuvan testinäytöksiin, sillä Shyamalan varjeli näiden kahden elokuvan yhdistymistä salaisuutena.

Vastaanotto
-----------

|  |  |  |
| --- | --- | --- |
| **Empire**Kim Newman | 4/5 tähteä |  |
| **Episodi**Niko Ikonen | 4/5 tähteä |  |
| **The Guardian**Jordan Hoffmann | 4/5 tähteä |  |
| **Helsingin Sanomat**Juho Tyyppö | 1/5 tähteä |  |
| **Muropaketti**Tuukka Hämäläinen | 2/5 tähteä |  |
| **Respawn**Juhani Kaakko | 4/5 tähteä |  |
| **V2** Jari Tapani Peltonen | 3.5/5 tähteä |  |

Elokuva menestyi taloudellisesti hyvin: se tuotti vain yhdeksän miljoonan dollarin budjetilla 268 miljoonan tulot. Kriitikot ottivat sen kuitenkin vastaan keskinkertaisesti: Rotten Tomatoes -sivustolla elokuvalla on 280 arvostelun perusteella arvosana 6,46/10 sekä 77-prosenttisesti kiittävä arvio.

*The Guardianin* Jordan Hoffmann antoi elokuvalle neljä tähteä viidestä ja kehui sitä "mestarilliseksi sekoitukseksi Hitchcockia, kauhua ja terapiasessiota". Saman lehden Steve Rose kehui suuresti James McAvoyn "hienoa ja pelotonta" roolisuoritusta ja vertasi sitä *Terminator 2* -elokuvaan, jossa T-1000-robotti vaihtaa muotoaan eri hahmojen välillä, mutta korosti, että McAvoy vaihtaa hahmoja yksi toisensa perään "vain näyttelemällä, ei erikoisefekteillä". Elokuvalle neljä tähteä viidestä antanut *Empire*-lehden Kim Newman kutsui elokuvaa psykotrilleriksi, joka esittelee palkintojen arvoisen suorituksen James McAvoylta, ja lisäsi, että Shyamalan "peittelee juoniaukkoja kuivan mustalla huumorilla ja hyvin harkitulla jännityksellä – yllätyksiä unohtamatta".

Muropaketin Tuukka Hämäläinen antoi elokuvalle kaksi tähteä viidestä ja sanoi, että kiinnostavasta aiheesta huolimatta elokuva ei onnistu olemaan tarpeeksi intensiivinen, vaan pikemminkin huvittava. V2.fi-sivuston Jari Peltosen antama arvosana oli kolme ja puoli tähteä, mutta hän suosittelee elokuvaa "vain Shyamalanin ja McAvoyn faneille". Neljä tähteä antanut *Turun Sanomien* Kari Salminen kuvaili elokuvaa symboleilla ja arkkityypeillä pelaavaksi kauhudraamaksi.

*Split*-elokuvaa on kutsuttu historian ensimmäiseksi "superroiston alkuperäelokuvaksi" – useat alkuperäelokuvat keskittyvät tiettyyn supersankariin, mutta päähenkilö Kevin Wendell Crumb on sen sijaan roisto. Tämän lisäksi elokuvaa on myös kutsuttu ensimmäiseksi "salaiseksi jatko-osaksi", mikä viittaa siihen, ettei sen yhteyttä *Unbreakable*-elokuvaan paljastettu ennen *Splitin* "ällistyttäväksi" kutsuttua loppukohtausta, joka "vetäisee maton katsojan alta".

Lähteet
-------

1. ↑  Buder, Emily: Watch: M. Night Shyamalan Hired 'True Detective' Production Designer to Create an Underground Prison for 'Split' *No Film School*.  19.4.2017. Viitattu 16.7.2019. (englanniksi)
2. 1 2 3 4 5  Guerrasio, Jason: How 'Split' pulled off its incredible twist ending — and where it goes next *Business Insider Nordic*.  16.2.2017. Viitattu 26.4.2019. (suomeksi)
3. 1 2 3  Split *Box Office Mojo*. Viitattu 26.4.2019. (englanniksi)
4. ↑  Split (2016) *IMDb*. Viitattu 31.5.2016. (englanniksi)
5. 1 2  Rose, Steve: From Split to Psycho: why cinema fails dissociative identity disorder *The Guardian*.  12.1.2017. Viitattu 28.4.2019. (englanniksi)
6. ↑  Partridge, Jon: FANTASTIC FEST 2016: James McAvoy is a Tour De Force in M Night Shyamalan’s SPLIT *Cinapse*.  27.9.2016. Viitattu 27.7.2019. (englanniksi)[vanhentunut linkki]
7. ↑  McNary, Dave: M. Night Shyamalan’s Next Movie Titled ‘Split,’ Set for January, 2017 Release *Variety*.  27.10.2015. Viitattu 27.7.2019. (englanniksi)
8. ↑  Split *Finnkino*.  Arkistoitu 26.7.2019. Viitattu 27.7.2019. (suomeksi)
9. ↑  Bruce Willisin supersankarielokuva Unbreakable saa vihdoinkin jatko-osan *Muropaketti*.  27.4.2017. Viitattu 26.4.2019. (suomeksi)
10. ↑  Bergman, Sampo: Glass arvostelu *Film-O-Holic*.  21.1.2019. Viitattu 28.4.2019. (suomeksi)
11. 1 2 3 4 5 6 7  Eisenberg, Eric: Split Ending Explained: What The Bizarre Twist Ending Means *CinemaBlend*.  2017.  Arkistoitu 28.4.2019. Viitattu 16.7.2019. (englanniksi)
12. 1 2 3  Couch, Aaron: 'Split': M. Night Shyamalan Explains an Ending Years in the Making *Hollywood Reporter*.  22.1.2017. Viitattu 26.4.2019. (englanniksi)
13. ↑  Sim, Bernardo: 20 Crazy Details Behind The Making Of Split *Screen Rant*.  8.8.2018.  Arkistoitu 16.7.2019. Viitattu 16.7.2019. (englanniksi)
14. ↑  Vadala, Nick: Where in Philly M. Night Shyamalan filmed ‘Split’ *The Philadelphia Inquirer*.  19.1.2017. Viitattu 27.7.2019. (englanniksi)
15. ↑  Weintraub, Steve: M. Night Shyamalan on His 3-Hour Cut of ‘Split’ and Why Sterling K. Brown’s Role Was Cut *Collider*.  17.1.2017. Viitattu 16.7.2019. (englanniksi)
16. ↑  Agar, Chris: Split Movie Blu-Ray Includes Alternate Ending & Deleted Scenes *Screen Rant*.  1.3.2017. Viitattu 27.7.2019. (englanniksi)
17. 1 2  Newman, Kim: Split Review *Empire*.  16.1.2017. Viitattu 29.4.2019. (englanniksi)
18. ↑  Ikonen, Niko: Split – elokuvan arvostelu *Episodi*.  18.1.2017. Viitattu 29.4.2019. (suomeksi)
19. 1 2  Hoffmann, Jordan: Split review – James McAvoy is 23 shades of creepy in M Night Shyamalan chiller *The Guardian*.  26.9.2016. Viitattu 28.4.2019. (englanniksi)
20. ↑  Tyyppö, Juho: M. Night Shyamalan ei palannutkaan ruotuun – Split on yhden tähden jännärin *Helsingin Sanomat*.  20.1.2017. Viitattu 29.4.2019. (suomeksi)
21. 1 2  Hämäläinen, Tuukka: Arvostelu: M. Night Shyamalanin Split on kädenlämpöinen kauhutrilleri *Muropaketti*.  20.1.2017. Viitattu 28.4.2019. (suomeksi)
22. ↑  Kaakko, Juhani: Elokuva-arvostelu: Split *Respawn*.  18.1.2017. Viitattu 29.4.2019. (suomeksi)
23. 1 2  Peltonen, Jari: Split *V2.fi*.  20.1.2017. Viitattu 28.4.2019. (suomeksi)
24. ↑  Salminen, Kari: Elokuva-arvio: Kauhudraaman sivupersoonat *Turun Sanomat*.  20.1.2017.  Arkistoitu 28.4.2019. Viitattu 28.4.2019. (suomeksi)
25. 1 2  Davids, Brian: M. Night Shyamalan allowed the actor and aspiring director to sit beside him and pick his brain while filming the ‘Unbreakable’ and 'Split' sequel *Hollywood Reporter*.  15.1.2019. Viitattu 28.4.2019. (englanniksi)
26. ↑  Philip, Tom: Against All Odds, the Sequel to M. Night Shyamalan's Unbreakable and Split Is Now a Real Movie That's in Production *GQ*.  4.10.2017. Viitattu 28.4.2019. (englanniksi)
27. ↑  Leadbeater, Alex: Split Ending & Final Twist Explained *Screen Rant*.  20.1.2017. Viitattu 16.7.2019. (englanniksi)